b'\n_START_ARTICLE_\nSremsko kraljestvo\n_START_SECTION_\nOzemlje\n_START_PARAGRAPH_\nV srednjem veku je naziv Srem  pomenil obse\xc5\xbeno ozemlje ob reki Savi.  Ozemlje severno od Save je bilo Gornji Srem (zdaj Srem), ju\xc5\xbeno od nje pa Spodnji Srem (zdaj Ma\xc4\x8dva). Sredi\xc5\xa1\xc4\x8de kraljestva je bila Ma\xc4\x8dva, obsegalo pa je tudi Beograd, del \xc5\xa0umadije z Rudnikom ter grofije (\xc5\xbeupe) Podrinje, Usora, Soli, Brani\xc4\x8devo in Ku\xc4\x8devo. Po mnenju ve\xc4\x8d srbskih zgodovinarjev (Dejan Mikavica, Stanoje Stanojevi\xc4\x87, Aleksa Ivi\xc4\x87, Milojko Brusin in drugi) je kraljestvo posedovalo tudi Gornji Srem.\n_START_SECTION_\nZgodovina\n_START_PARAGRAPH_\n\xc5\xa0tefan Dragutin je bil od leta 1276 do 1282 kralj Srbije. Leta 1282 si je na lovu zlomil nogo in zbolel, zato je na zboru v De\xc5\xbeevu leta 1282  prestol prepustil mlaj\xc5\xa1emu bratu \xc5\xa0tefanu Milutinu. Zase je obdr\xc5\xbeal severne dele kraljestva (Rudnik in del \xc5\xbeupe Podrinje).  Ko se je njegov sin Vladislav poro\xc4\x8dil s sorodnico ogrskega kralja Ladislava IV., mu je kralj prepustil banovine S\xc3\xb3 (Soli), \xc3\x93zora (Usora) in Macs\xc3\xb3 (Ma\xc4\x8dva) z Beogradom.  Vladal je kot ogrski vazal, po propadu centralne ogrske oblasti pa kot neodvisen kralj. Njegova prva prestolnica je bil Debrc med Beogradom in \xc5\xa0abcem, potem pa Beograd. Bil je prvi srbski vladar, ki je vladal iz Beograda._NEWLINE_Okoli leta 1291 je s pomo\xc4\x8djo brata Milutina k svojemu kraljestvu priklju\xc4\x8dil Brani\xc4\x8devo in Ku\xc4\x8devo, kjer sta vladala nedavno osamosvojena bolgarska vladarja Drman in Kudelin.  Pokrajini sta prvi\xc4\x8d v zgodovini postali del srbske dr\xc5\xbeave. Priklju\xc4\x8ditev je verjetno spro\xc5\xbeila vojno med \xc5\xa0i\xc5\xa1manom Vidinskim in Milutinom._NEWLINE_\xc5\xa0tefan Dragutin se je proti koncu \xc5\xbeivljenja odmaknil od svojih ogrskih prijateljev in utrdil vezi s Srbijo. Kasneje je od\xc5\xa1el s samostan in leta 1316 umrl. Pokopan je v samostanu Jurijevi stebri pri Novem Pazarju. _NEWLINE_Po smrti je njegovo kraljestvo prevzel sin Vladislav. Leta 1319 ga je stric Milutin napadel in aretiral in zasegel njegovo ozemlje. Po Milutinovi smrti leta 1321 je bil Vladislav s pomo\xc4\x8djo Ogrov in bosanskega bana \xc5\xa0tefana II. osvobojen in je ponovno prevzel oblast. Privr\xc5\xbeenci Milutinovega naslednika \xc5\xa0tefana De\xc4\x8danskega so ga leta 1324 porazili in prisilili na beg na Ogrsko. Vladislavov ne\xc4\x8dak, bosanski ban \xc5\xa0tefan II., je pokrajini Soli in Usora priklju\xc4\x8dil k Bosni, Beograd in severna Ma\xc4\x8dva sta bila vklju\xc4\x8dena v Ogrsko kraljestvo, Brani\xc4\x8devo in ju\xc5\xbeni del Ma\xc4\x8dve pa sta ostala srbska. Srbija in Ogrska sta se za Ma\xc4\x8dvo vojskovali \xc5\xa1e celo stoletje.'